ČESTO POSTAVLJENA PITANJA S ODGOVORIMA

Osnovna glazbena škola sv. Benedikta, Zadar

**P: Tko može upisati osnovnu glazbenu školu i koliko traje?**

O: Pravo upisa u 1. razred osnovnoga glazbenog obrazovanja imaju djeca koja su u pravilu navršila sedam godina života i zadovoljila na prijamnoj audiciji. Osnovna glazbena škola traje 6 godina pa se preporuča upis u 1. razred glazbene škole paralelno s upisom u 3. razred općeobrazovne škole kako bi se istovremeno završile i osnovna općeobrazovna škola i osnovna glazbena škola, a za djecu 1. i 2. razreda općeobrazovne škole preporučamo upis u predškolske glazbene skupine za osnovnu glazbenu školu.

**P: Koji obrazovni programi se mogu upisati?**

O: U Osnovnoj glazbenoj školi sv. Benedikta u šk. godini 2022/23. mogu se upisati sljedeći instrumenti: klavir, violina, gitara, oboa i flauta.

Instrumenti koji se mogu upisati navedeni su u Odluci o upisu učenika u osnovnu glazbenu školu za narednu školsku godinu.

**P: Kako se upisuje u osnovnu glazbenu školu?**

O: Prvi korak je popunjavanje predbilježbe koja je dostupna na našoj mrežnoj stranici u elektroničkom obliku nakon čega slijedi audicija. Nadalje, ovisno o uspjehu svakog pojedinog djeteta, objavljuju se rezultati audicije te škola započinje s upisima. Za upis u osnovnu glazbenu školu potrebno je pristupiti prijamnoj audiciji koja se organizira u dva roka: ljetni (svibanj/lipanj) i jesenski rok (kolovoz/rujan; samo u slučaju ako je ostalo mjesta na pojedinim instrumentima).

**P: Što nakon završenog osnovnog glazbenog obrazovanja?**

O: Nakon završenog osnovnog glazbenog obrazovanja učenik može upisati srednju glazbenu školu (s općeobrazovnim dijelom ili glazbenu školu uz neku drugu općeobrazovnu četverogodišnju školu.)

**P: Koje predmete učenici pohađaju ?**

O: Uz predmetnu nastavu odnosno nastavu instrumenta, obvezno je pohađanje teorijske nastave odnosno solfeggia, a u 3.r. uz spomenute predmete, obvezno je pohađanje nastave skupnog muziciranja (za bolje učenike orkestralnih instrumenata nastava orkestra, a za sve ostale nastava zbora).

**P: Idem u drugu školu, kako mogu uskladiti obveze?**

O: Raspored nastave u glazbenoj školi nastoji se maksimalno prilagoditi obvezama i mogućnostima učenika i kada je god to moguće, nastava instrumenta povezana je s nastavom solfeggia, međutim, pojedinačni raspored svakog učenika prije svega ovisi o raspoloživosti učionica te rasporedu i satnici svakog predmetnog učitelja.

**P: Koje su moje tjedne obaveze u osnovnoj glazbenoj školi?**

O: Osnovnoškolsko glazbeno obrazovanje obuhvaća individualnu nastavu glavnog predmeta – instrumenta i grupnu nastavu teorijskih predmeta. Raspored glavnog predmeta dogovara se na početku svake školske godine s predmetnim učiteljem dok je raspored grupne nastave poznat i objavljen na web stranici Škole u tjednu uoči početka školske godine. Individualna nastava glavnog predmeta – instrumenta odvija se 2 puta tjedno po 30 minuta (1. – 3. razred) ili 2 puta po 45 minuta (od 4. – 6. razreda), dok se skupna nastava solfeggia odvija u svim razredima 2 puta po 45 minuta. U 3. razredu obaveznim postaje i pohađanje nastave skupnog muziciranja – zbora (pretežno) ili orkestra (za sposobne i uspješne učenike orkestralnih instrumenata), 2 puta tjedno po 60 minuta.

**P: Kako se upisati u glazbenu školu?**

O: Osnovna glazbena škola svake godine upisuje nove učenike u 1. razred osnovne glazbene škole. Broj upisnih mjesta ograničen je pa kandidati za upis u osnovnu glazbenu školu pristupaju audiciji, odnosno prijamnom ispitu koji uključuje provjeru glazbenog sluha, ritma i memorije. Kandidate za upis prijavljuju roditelji putem online prijave u periodu koji je naznačen na web stranici Škole. Kandidati koji zadovolje prijamni ispit pozivaju se na upis u 1.r. osnovne glazbene škole, međutim, često se događa da na pojedinim instrumenta nema dovoljno upisnih mjesta, u tom se slučaju kandidatima koji su zadovoljili prijamni ispit ponuđuju instrumenti na kojima ima raspoloživih mjesta.

**P: Koliki iznosi roditeljska participacija?**

O: Pravilnik o participaciji nalazi se na mrežnoj stranici škole. U pravilu participacija iznosi 2000,00 kn godišnje, što podijeljeno na 10 mjeseci iznosi 200,00 kn mjesečno, ali ima i mogućih olakšica.

**P: Mogu li posuditi instrument?**

O: Postoji mogućnost posudbe pojedinih instrumenata u školi (violina, klarinet, flauta, oboa), iako je kupnja vlastitog instrumenta uvijek dobar izbor.

**P: Koja je najbolja dob za upis djece u osnovnu glazbenu školu?**

O: U pravilu se u osnovnu glazbenu školu upisuju djeca od sedam do devet godina starosti, odnosno djeca koja u općeobrazovnoj školi pohađaju 2. i 3. razred osnovne škole. Dijete treba biti psihofizički spremno na zahtjeve glazbenog obrazovanja, uz pokazivanje motoričkih, slušnih i ritmičkih predispozicija koje se utvrđuju na audiciji.

**P: Koje su obveze djece i roditelja koja pohađaju osnovnu glazbenu školu?**

O: Iako je glazbena škola do trenutka upisa dobrovoljna škola, upisom u osnovnu glazbenu školu za učenika i roditelje vrijede ista pravila kao u općeobrazovnim školama. Nastava se odvija prema Nastavnom planu i programu za osnovne glazbene i plesne škole, propisanom od strane Ministarstva znanosti i obrazovanja. Nadalje, roditelj je dužan pokazati interes i biti u kontaktu s razrednikom, predmetnim učiteljem i učiteljima skupne nastave kao i pravovremeno obavještavati iste u slučaju izostanaka i njihovog opravdavanja. Napominjemo da glazbene škole poput općeobrazovnih, u slučaju izostanaka postupaju prema Pravilniku o kriterijima za izricanje pedagoških mjera.

**P: Imam pitanje na koje ne mogu pronaći odgovor, kome se obratiti?**

O: Ukoliko na našim web stranicama ne nailazite na informaciju koja Vam je potrebna, obratite nam se na telefon +385 95 389 2027 ili na mail adresu: ogs.sv.benedikta@hotmail.com